SET ปิดเย็นพุ่งแรง 13 จุด ยืนเหนือ 1,600 รับแรงซื้อหุ้นโรงพยาบาล-คาดหวังเลือกตั้งชัดเจน
SET ปิดเย็นพุ่งแรง 13 จุด ยืนเหนือ 1,600 รับแรงซื้อหุ้นโรงพยาบาล-คาดหวังเลือกตั้งชัดเจน โดยดัชนีตลาดหุ้นไทยปิดวันนี้ที่ระดับ 1,601.77 จุด บวก 13.39 จุด หรือ 0.84% สูงสุดที่ระดับ 1,601.80 จุด ต่ำสุดที่ระดับ 1,586.19 จุด ด้วยมูลค่าการซื้อขาย 4.92 หมื่นล้านบาท
22 ม.ค. 2562

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,601.77 จุด บวก 13.39 จุด หรือ 0.84% สูงสุดที่ระดับ 1,601.80 จุด ต่ำสุดที่ระดับ 1,586.19 จุด ด้วยมูลค่าการซื้อขาย 4.92 หมื่นล้านบาท
10 หุ้นดันดัชนีวันนี้

ด้านนายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นสวนทางตลาดหุ้นในภูมิภาคเอเชียที่ต่างติดลบกัน โดยรับแรงซื้อส่วนใหญ่มาจากหุ้นในกลุ่มโรงพยาบาล หลังจากที่คณะรัฐมนตรี (ครม.) เห็นชอบให้ค่ายา-เวชภัณฑ์-ค่าบริการทางการแพทย์เป็นสินค้าควบคุม แต่การควบคุมดังกล่าวไม่ได้หมายความว่ารัฐบาลจะเข้าไปควบคุมราคาสูงสุด นอกจากนี้ยังได้ Sentiment บวกจากความคาดหวังการจะกำหนดวันเลือกตั้งได้ในเร็ว ๆ นี้
ทั้งนี้ ให้ติดตามการประชุมธนาคารกลางยุโรป (ECB) ในวันที่ 24 ม.ค.นี้ และติดตามการประชุมคณะกรรมการนโยบายพลังงานแห่งชาติ (กพช.) ในวันเดียวกันด้วย ซึ่งจะมีการนำเสนอแผนพัฒนากำลังผลิตไฟฟ้า (PDP) ของประเทศไทย ฉบับใหม่ ปี 2561-2580
ส่วนแนวโน้มการลงทุนในวันพรุ่งนี้ (23 ม.ค.) คาดว่าตลาดหุ้นไทยน่าจะยืนในแดนบวกได้ต่อเนื่อง โดยให้แนวรับ 1,590 จุด ส่วนแนวต้าน 1,600-1,610 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
BDMS มูลค่าการซื้อขาย 5,079,422.60 ล้านบาท ปิดที่ 22.70 บาท เพิ่มขึ้น 1.10 บาท
CPALL มูลค่าการซื้อขาย 3,015,202.28 ล้านบาท ปิดที่ 75.25 บาท ลดลง 0.50 บาท
PTT มูลค่าการซื้อขาย 2,985,934.82 ล้านบาท ปิดที่ 49.50 บาท เพิ่มขึ้น 0.75 บาท
SCB มูลค่าการซื้อขาย 2,183,633.55 ล้านบาท ปิดที่ 127 บาท ลดลง 1.50 บาท
KBANK มูลค่าการซื้อขาย 1,723,417.70 ล้านบาท ปิดที่ 189 บาท เพิ่มขึ้น 1.50 บาท